‘অগ্নি-৫’ মিসাইলের সফল পরীক্ষা ভারতের! নালিশ ইসলামাবাদের

ওয়েব ডেস্ক : সম্প্রতি ইন্টারমিডিয়েট রেঞ্জ ব্যালিস্টিক ‘অগ্নি-৫’ মিসাইলের (Agni 5 Missile) পরীক্ষা করেছে ভারত। সফল হয় সেই পরীক্ষা। তা নিয়ে এবার আসরে নামল পাকিস্তান। ভারতের (India) বিরুদ্ধে শান্তি, নিরাপত্তা ক্ষুন্ন করার অভিযোগ তুললেন পাকিস্তানের (Pakistan) বিদেশ দফতরের মুখপাত্র সফকত আলি খান।

সম্প্রতি এক সাংবাদিক সম্মেলনে পাক বিদেশ মন্ত্রকের মুখপাত্র বলেন “আমরা ভারতের অস্ত্র ক্রয়ের উপর নিবিড় নজর রাখছি… এটি কেবল পাকিস্তানের নিরাপত্তার জন্যই নয়, আঞ্চলিক স্থিতিশীলতার জন্যও ঝুঁকিপূর্ণ।” এর কারণে আঞ্চলিক ও বৈশ্বিক উভয় স্তরেই নিরাপত্তা ক্ষতিগ্রস্ত হচ্ছে বলে জানিয়েছেন তিনি।

আরও খবর : উপরাষ্ট্রপতি নির্বাচনে জয় নিয়ে সন্দেহে NDA শিবির?

প্রসঙ্গত, গত ২০ অগাস্ট ওড়িশার চাঁদিপুরের ইন্টিগ্রেটেড টেস্ট রেঞ্জ থেকে ইন্টারমিডিয়েট রেঞ্জ ব্যালিস্টিক ‘অগ্নি-৫’ মিসাইলের (Agni 5 Missile) সফল পরীক্ষা করে ভারত। এই ক্ষেপনাস্ত্র অতিক্রম করতে পারে পাঁচ হাজার কিলোমিটার দূরত্ব। নিখুঁতভাবে শত্রু শিবিরকে ধ্বংস করতে সক্ষম এই মিসাইল। আর এতেই ঘাবড়ে গিয়েছে ইসলামাবাদ (Islamabad)। ভারতের শক্তি বাড়ার ফলে পাক প্রশাসন যে বেশ চিন্তায় রয়েছে, সেটাই মনে করছে ওয়াকিবহাল মহল।

অন্যদিকে স্বাধীনতা দিবসের দিন প্রতিরক্ষা নিয়ে বড় ঘোষণা করেছিলেন প্রধানমন্ত্রী নরেন্দ্র মোদি। তিনি জানিয়েছিলেন, ভারতের আকাশসীমাকে আরও শক্তিশালী করতে ‘মিশন সুদর্শন চক্র’ আনা হবে। এই অস্ত্র শুধু রক্ষা নয়, পাশাপাশি হামলা চালাতেও সক্ষম। তার পরেই ইন্টারমিডিয়েট রেঞ্জ ব্যালিস্টিক মিসাইল ‘অগ্নি-৫’ মিসাইলের পরীক্ষা পাকিস্তানের ভয় বাড়াচ্ছে বলে মনে করছে কূটনৈতিক মহল।